Хто памагае сонцу
(казка)
*Васіль Вітка*

У вясновы доўгі дзень

Так яно папрацавала,

Што, зняможанае, ў цень,

Дзе стаяла, там і ўпала.

I праспала усю ноч

На балоце каля пушчы.

Рада ўстаць — не можа воч

Ні падняць і ні расплюшчыць.

Што рабіць і як тут быць —

Сонца беднае не знае.

Стаў пастух яму трубіць,

Бачыць — не дапамагае.

Стаў ён выганяць кароў —

Ні адна не йдзе на пасту.

Між палёў, лугоў, бароў

Соннае пануе царства.

Не здагадваецца свет,

Што мінула ўлада ночы.

Дзеці снедалі ў абед,

Спалі — хто калі захоча.

I такі пайшоў бязлад,

Што не ўцяміць і старому.

 Дзед прывёў унука ў сад,

Калі ўсе пайшлі дадому.

Мамы ў яслі малышоў

Валаклі пасля работы.

Тата ў магазін пайшоў,

Маміны абуўшы боты.

Вучні ўсталі, зноў ляглі,

Бо гадзіннікі стаялі,

Ўсе ж яны па сонцу йшлі,

Пеўні беспрабудна спалі.

Заблыталася ўсё ў той дзень,

Не разблыталася б, мусіць,

Каб на вязе на гняздзе

Не прачнуўся стары бусел.

Выйшаў на шырокі двор,

Глянуў у прастор бясконцы.

Не знайшоў на небе зор,

А над забалаццем[[1]](#footnote-1) — сонца.

Перадаўся буслаў страх

Ад суседа да суседа.

Махануў за птахам птах,

Прыляцелі ўсе да дзеда.

Кожны ведаў, што рабіць.

Глянулі з вяршыні вяза —

Бачаць, сонейка не спіць,

Сонейка ў дрыгве завязла.

Мітусня і валтузня

Не па ўласнай там ахвоце.

Б'ецца, беднае, паўдня,

Ледзьве бачнае ў чароце[[2]](#footnote-2).

Промень даў нырца — і ўсплыў

На лістку, як на далоньцы.

Падхапіліся буслы

Памагчы усходу сонца.

Падчапілі — паднялі!

Колькі сілы — глянуць люба: Шар чырвоны па зямлі

Коцяць, аж мільгаюць дзюбы.

Выкацілі на грудок.

Пад нагамі прысак[[3]](#footnote-3) дыша.

Сонейка ступіла крок

I пайшло ўсё вышай, вышай.

Вось смяецца з неба нам,

Шле ласкавыя праменні,

А сябрам сваім — буслам

3 пакалення ў пакаленне

Кожнай раніцай яно

Дзякуе за дапамогу —

Не забыла, як вясной

Апалілі птушкі ногі,

А не кінулі ў бядзе

Аднаго з балотам біцца.

Болей сонца ўжо нідзе

Спаць у багну[[4]](#footnote-4) не лажыцца.

Знае, што яму рабіць,

Калі загадзя прачнецца.

Пастуху не варт трубіць —

Раніца ў свой час прачнецца.

Ведайце, сябры мае,

Добрую прывычку мае

Той, хто рана устае —

Сонейку дапамагае.

1. *Забалаць* — размоўнае слова Забалочанае месца. [↑](#footnote-ref-1)
2. *Чарот* — Высокая травяністая расліна сямейства асаковых, якая расце ў вадзе рэк, азёр, на балотах. [↑](#footnote-ref-2)
3. *Прысак* — гарачы, распалены попел. [↑](#footnote-ref-3)
4. *Багна* — Нізкае топкае месца, грузкае балота [↑](#footnote-ref-4)